b'\n_START_ARTICLE_\nNubijci\n_START_SECTION_\nEtimologija\n_START_PARAGRAPH_\nNubija je imela v zgodovini zelo razli\xc4\x8dna imena. Stari Egip\xc4\x8dani so jo imenovali Ta seti - De\xc5\xbeela loka, Meroiti akin(e) \xe2\x80\x93 Spodnja Nubija in  kes(a), kos(a) \xe2\x80\x93 Ku\xc5\xa1, Grki pa \xce\x91\xe1\xbc\xb0\xce\xb8\xce\xb9\xce\xbf\xcf\x80\xce\xaf\xce\xb1 - Etiopia._NEWLINE_Izvor imena Nubija je \xc5\xa1e vedno predmet razprav. Zanesljivo je samo to, da je bolj geografskega kot etni\xc4\x8dnega izvora. Mnogo znanstvenikov je zaradi kulturnih zna\xc4\x8dilnosti prepri\xc4\x8danih, da je ime Nubija nastalo iz staroegip\xc4\x8danskega izraza nbw \xe2\x80\x93 zlato. V Rimskem cesarstvu se je izraz Nubija nana\xc5\xa1al na Gornji Egipt in severni Sudana. Druga etimologija povezuje ime z Nubi, naseljenci na ozemlju, ki se je kasneje po njih imenovalo Nubija. Izraz Nubijec se je povezoval tudi z gr\xc5\xa1kim zgodovinarjem Strabonom, ki je omenjal ljudstvo Nubas.\n_START_SECTION_\nZgodovina\n_START_PARAGRAPH_\nPrazgodovina Nubije se za\xc4\x8denja v kameni dobi pred pribli\xc5\xbeno 300.000 leti. Okoli leta 6.000 pr. n. \xc5\xa1t. so ljudstva v Nubiji razvila poljedelstvo. Pisavo so za\xc4\x8dela uporabljati relativno pozno, ko so privzela egip\xc4\x8danske hieroglife. Starove\xc5\xa1ka zgodovina Nubije se lahko razdeli na naslednja obdobja:  kultura A (3700-2800 pr. n. \xc5\xa1t.), kultura C (2300-1600 pr. n. \xc5\xa1t),  kermska kultura (2500-1500 pr. n. \xc5\xa1t.), Nubija v \xc4\x8dasu egip\xc4\x8danskega Novega kraljestva  (1550-1069 pr. n. \xc5\xa1t.), Petindvajseta dinastija (1000-653 pr. n. \xc5\xa1t.), Napata (1000-275 pr. n. \xc5\xa1t.), Meroe (275 pr. n. \xc5\xa1t.-300/350  n. \xc5\xa1t.), Makurija (340-1317), Nobatija (350\xe2\x80\x93650) in Alodija (7.  stoletje\xe2\x80\x931504)._NEWLINE_Jezikovne analize ka\xc5\xbeejo, da so prvotni prebivalci Nubije v obdobju kulture C in kermske kulture govorili jezike, ki so spadali v berbersko in ku\xc5\xa1itsko vejo afroazijske dru\xc5\xbeine jezikov. Prvotne prebivalce so nasledili prvi Nubijci, katerih jeziki so spadali v poseben  nilosaharski  filum._NEWLINE_Na steli kralja Aksuma Ezana  je zapis, da sta v starove\xc5\xa1ki Nubiji  \xc5\xbeiveli dve skupini prebivalcev:  \xc2\xbbrde\xc4\x8di\xc2\xab\xc2\xa0Kasuji, za katere velja, da so govorili ku\xc5\xa1itsko in bili  sorodni sosednjim starim Egip\xc4\x8danom, in \xc2\xbb\xc4\x8drni\xc2\xab\xc2\xa0vzhodnosudansko govore\xc4\x8di prebivalci, sorodni Nilotom. Trditev so potrdile sodobne genske analize._NEWLINE_Egipt in Nubija sta imela v predinasti\xc4\x8dnem in faraonskem obdobju veliko skupne zgodovine, po Aleksandrovi osvojitvi Egipta leta 332 pr. n. \xc5\xa1t. pa sta se njuni zgodovini popolnoma raz\xc5\xa1li. Po tem letu je Nubija postala ozemlje med prvim in \xc5\xa1estim Nilovim kataraktom. Tak\xc5\xa1na je ostala tudi v rimske obdobju.  Ku\xc5\xa1iti so ustanovili svojo dr\xc5\xbeavo Meroe, v kateri je vladal niz slavnih kandak - kraljic mater. Mit pravi, da je ena od njih z vojsko slonov prestra\xc5\xa1ila Aleksandra Velikega in ga prisilila k umiku. Zgodovinski dokumenti ka\xc5\xbeejo, da so Nubijci porazili rimskega cesarja Avgusta in nato sklenili ugoden mirovni sporazum.  Kraljestvo Meroe je kasneje porazilo tudi Perzijce. Kr\xc5\xa1\xc4\x8danska Nubija je trikrat porazila arabsko vojsko in v Baqtu sklenila \xc5\xa1eststoleten mirovni sporazum, najdalj\xc5\xa1i v zgodovini. Kr\xc5\xa1\xc4\x8dansko kraljestvo Nubija je v zgodnjem 16. stoletju propadlo. Sledila je popolna islamizacija dr\xc5\xbeave in ponovna zdru\xc5\xbeitev z Egiptom v okviru  Osmanskega cesarstva. Sledila je vladavina dinastije Mohameda Alija in nato britanska kolonialna oblast. Leta 1956 je Sudan postal neodvisen on Egipta, Nubija in Nubijci pa so postali razdeljeni med Egiptom in Sudanom._NEWLINE_Sodobni Nubijci govorijo nubijske jezike, vzhodnosudanske jezike, ki so del nilosaharske dru\xc5\xbeine jezikov. Izumrli staronubijski jezik je dokazan od 8. stoletja in je najstarej\xc5\xa1i pisan afri\xc5\xa1ki jezik izven afroazijske dru\xc5\xbeine  jezikov. Bil je jezik nomadskih Nobov, ki so po propadu kraljestva Ku\xc5\xa1  pribli\xc5\xbeno v 4. stoletju  zasedli ozemlje ob Nilu med prvim in tretjim kataraktom, in nomadskih Makorov na ozemlju med tretjim in \xc4\x8detrtim kataraktom. Makori so kasneje zasedli ali nasledili ozemlje Nobov. Ustanovili so  dr\xc5\xbeavo Makurijo, ki je bila pod bizantinskim vplivom. Ozemlje Nobov je imelo status eparhije z imenom Nobatija.   Nobatijo sta ortodoksni pridigar Julijan in \xc5\xa1kof Longin Konstantinopelski  spreobrnila v miafizitizem in od takrat  je dobivala \xc5\xa1kofe od pape\xc5\xbea Koptske pravoslavne cerkve v Aleksandriji._NEWLINE_Nubijo so sestavljale \xc5\xa1tiri regije z razli\xc4\x8dno geografijo in poljedelstvom. Severni in osrednji del je tvorila dolina Nila, v kateri je bilo mogo\xc4\x8de namakanje, v zahodnem Sudanu sta se prepletala  stalno in nomadsko pa\xc5\xa1ni\xc5\xa1tvo, v vzhodnem Sudanu je prevladovalo nomadstvo z nekaj namakanimi podro\xc4\x8dji, na jugu pa so bili bogati pa\xc5\xa1niki z najve\xc4\x8djimi poljedelskimi skupnostmi v Nubiji._NEWLINE_V Nubiji so vladali ve\xc4\x8dinoma kralji iz klanov, ki so obvladovali rudnike zlata. Razen z zlatom so trgovali tudi z eksoti\xc4\x8dnim blagom iz drugih  delov Afrike, med drugim s slonovino in \xc5\xbeivalskimi ko\xc5\xbeami, ki je preko Nubije potovalo v Egipt.\n_START_SECTION_\nSodobni Nubijci\n_START_PARAGRAPH_\nPotomci starih Nubijcev \xc5\xa1e vedno \xc5\xbeivijo na ozemlju, imenovanem Stara Nubija.  Ve\xc4\x8dina njenega ozemlja je  v sodobnem Egiptu. Ocenjuje se, da se je od 1960. let, ko je bil zgrajen Asuanski jez na Nilu in poplavil veliko nubijskega ozemlja,  z juga Egipta odselilo okoli 50.000 Nubijcev. Nekateri \xc5\xa1e naprej kmetujejo kot zakupniki opu\xc5\xa1\xc4\x8denih kmetij, ve\xc4\x8dina pa se je preselila v mesta. V preteklosti so se arab\xc5\xa1\xc4\x8dine u\xc4\x8dili samo mo\xc5\xa1ki, ki so odhajali na delo, zdaj pa se je u\xc4\x8di vedno ve\xc4\x8dje \xc5\xa1tevilo \xc5\xbeensk, ki imajo dostop do \xc5\xa1ole, radia in televizije. Vedno ve\xc4\x8d Nubijk je tudi zaposlenih._NEWLINE_V arabsko-izraelski vojni leta 1973 so Nubijce zaradi nepoznavanja njihovega jezika v egiptovski vojski zaposlili kot codetalkerje.\n_START_SECTION_\nKultura\n_START_PARAGRAPH_\nNubijci so razvili lastno  identiteto, izra\xc5\xbeeno v poeziji, romanih, glasbi in pripovedni\xc5\xa1tvu._NEWLINE_K Nubijcem v sodobnem Sudanu spadajo Danakli v okolici Dongole, Mahi med Vadi Halfo in tretjim kataraktom in Sikurti v okolici Asuana. Ti Nubijci imajo svojo pisavo in prakticirajo skarifikacijo: Mahi, mo\xc5\xa1ki in \xc5\xbeenske, imajo na vsakem licu tri brazgotine, medtem ko imajo Danakli brazgotine na sencih. Mlade generacije to navado opu\xc5\xa1\xc4\x8dajo._NEWLINE_Na nubijsko kulturo je imela velik vpliv geografija, ker je bila Nubija ob\xc4\x8dasno razdeljena na Gornjo in Spodnjo Nubijo. V Gornjo Nubijo je spadal  njen ju\xc5\xbeni del, kjer je bilo starove\xc5\xa1ko kraljestvo Napata (Ku\xc5\xa1). Spodnja Nubija se je imenovala \xc2\xbbkoridor v Afriko\xc2\xab, kjer so se dogajali kulturni stiki in izmenjave med Nubijci, Egip\xc4\x8dani, Grki, Asirci, Rimljani in Arabci. V Spodnji Nubiji je cvetelo kraljestvo Meroe._NEWLINE_Jeziki, ki jih govorijo sodobni Nubijci, temeljijo na starih sudanskih nare\xc4\x8djih. Od severa proti jugu si sledijo nare\xc4\x8dja kenzi, fadiha (matoki), sukot, mahas in dongolavi._NEWLINE_Najpomembnej\xc5\xa1a nubijska sredi\xc5\xa1\xc4\x8da mo\xc4\x8di  so bila Kerma, Nepata in Meroe z bogatim kmetijskim zaledjem. Staroegip\xc4\x8danski vladarji so si stalno prizadevali dobiti nadzor nad nubijskimi bogastvi, vklju\xc4\x8dno z zlatom, in pomembnimi trgovskimi potmi preko nubijskega ozemlja. Nubijske trgovske vezi z Egiptom so v Novem kraljestvu privedle do dominacije Egipta nad Nubijo. Po ustanovitve kraljestva Meroe v 8. stoletju pr. n. \xc5\xa1t. sta se vlogi zamenjali. Oblast v Egiptu so za skoraj celo stoletje prevzeli nubijski vladarji, vendar so ohranili veliko egip\xc4\x8danskega kulturnega izro\xc4\x8dila. Nubijske kralje se \xc5\xa1teje za pobo\xc5\xbene u\xc4\x8denjake in pokrovitelje umetnosti, ki so prepisovali egip\xc4\x8danska besedila in celo obnovili nekaj kulturnih obi\xc4\x8dajev. Po teh dogajanjih je vpliv Egipta mo\xc4\x8dno upadel. V Nubiji je postalo sredi\xc5\xa1\xc4\x8de mo\xc4\x8di kraljestvo Meroe, v katerem so pomembno vlogo dobili kulturni stiki s podsaharsko Afriko.\n_START_SECTION_\nReligija\n_START_PARAGRAPH_\nSodobni Nubijci prakticirajo islam s primesmi tradicionalnih ljudskih verovanj. Pred islamom je veliko Nubijcev prakticiralo kr\xc5\xa1\xc4\x8danstvo, pred njim pa zmes svojih in egip\xc4\x8danskih tradicionalnih verovanj. _NEWLINE_Pomembno nubijsko versko sredi\xc5\xa1\xc4\x8de je bila Napata. V njej je bil D\xc5\xbeebel Barkal, hrib iz masivnega pe\xc5\xa1\xc4\x8denjaka, v katerem so prebivalci videli kobro z dvignjeno glavo. Egip\xc4\x8danski sve\xc4\x8deniki so hrib razglasili za dom boga Amona, kar je tako pri Egip\xc4\x8danih kot pri Nubijcih \xc5\xa1e pove\xc4\x8dalo njegov verski pomen. Nubijci so 2.500 let \xc4\x8dastili svoje in egip\xc4\x8danske bogove tudi v \xc4\x8dasu Novega kraljestva, ko so bili pod egip\xc4\x8dansko okupacijo._NEWLINE_Nubijske kralje in kraljice so pokopavali blizu D\xc5\xbeebel Barkala v piramidah, podobno kot egip\xc4\x8danske faraone. Nubijske piramide so gradili v D\xc5\xbeebel Barkalu, Nuri na nasprotni obali Nila, El Kerru in Merou ju\xc5\xbeno od D\xc5\xbeebel Barkala.\n_START_SECTION_\nArhitektura\n_START_PARAGRAPH_\nSodobna nubijska arhitektura v Sudanu je prepoznavna po velikem dvori\xc5\xa1\xc4\x8du, obdanem z visokim zidom. Vhod je velik in okra\xc5\xa1en in praviloma obrnjen proti Nilu. Svetlo pobarvane \xc5\xa1tukature so pogosto okra\xc5\xa1ene s simboli, povezanimi z dru\xc5\xbeino, ali s priljubljenimi motivi, kot so geometrijski vzorci, palme in vra\xc5\xbeje o\xc4\x8di, ki odvra\xc4\x8dajo nesre\xc4\x8do._NEWLINE_Nubijci so izna\xc5\xa1li nubijski obok, ki ima obliko navzgor obrnjene veri\xc5\xbenice.\n_START_SECTION_\nNubijci in Nubi\n_START_PARAGRAPH_\nNubijci se v\xc4\x8dasih zamenjujejo z Nubi in obratno. Nubi so ljudstvo v Keniji in Ugandi, ki \xc5\xa1teje 100.000-200.000 pripadnikov. Nubi so potomci vojakov, ki so jih vpoklicale britanske kolonialne oblasti. Po poreklu so iz sodobnega ju\xc5\xbenega Sudana in Darfurja.'